Læsioner i ansigtet, men uden for livsfare. Sådan lød meldingen tidligt mandag om den 36-årige mand, der først på aftenene søndag blev ramt af skud i Sindal, oplyser vagtchef Peter Redder, Nordjyllands Politi. - Han er blevet ramt af nogle hagl ved øjet, siger han. Skudepisoden udspillede sig først på aftenen på Jerupvej i Mosbjerg ved Sindal, da to skud blev affyret ind gennem bagruden på den varebil, hvor den 36-årige sad bag rattet. Skuddene trængte igennem nakkestøtten på førersædet og sårede varebilens fører. Efterfølgende anholdt politiet en 44-årig mand fra Frederikshavn, som mandag vil blive fremstillet i grundlovsforhør, formentlig med en sigtelse lydende på drabsforsøg. Politiet hælder til, at gerningsvåbnet har været et jagtgevær. Men det er endnu usikkert. - Nu skal vi have vores teknikere og våbensagkyndige til at se nærmere på det i morgen, siger Peter Redder. Netop jagten på gerningsvåbnet har været en vigtig del af politiets efterforskning, men tilsyneladende har den ikke båret frugt. - Vi har foretaget et par ransagninger og fundet nogle luftgeværer, men vi tvivler på, at det kan være et af dem, der er blevet brugt, siger Peter Redder. Politiet har endnu ikke kunnet oplyse nærmere om motivet bag skudepisoden. /ritzau/

Referat:
44-årig mand kræves varetægtsfængslet efter en skudepisode søndag aften, hvor 36-årig blev ramt i ansigtet af hagl.